Dôvodová správa

V zmysle uznesenia vlády SR č. 830 zo dňa 18. októbra 2001 k projektu transformácie a reštrukturalizácie ŽSR bola v bode C.5. pre ministerku financií SR uložená úloha pre rok 2001 poskytnúť štátnu záruku na úver EBRD v sume 950 mil. Sk (30 mil. EUR) na riešenie sociálnej oblasti spojenej s procesom transformácie a 150 mil. Sk ako nevyhnutné náklady na proces transformácie Železníc SR. Pre rok 2001 bola projektom plánovaná potreba zdrojov na riešenie sociálnej oblasti transformácie vo výške 950 mil. Sk. Zástupcovia EBRD prejavili záujem financovať túto sumu formou dlhodobého úveru 
so zárukou štátu. Táto časť mala tvoriť 37,5 % ponúknutej úverovej linky, pričom úver bolo možné čerpať iba v súvislosti s realizáciou ďalších projektov.

Jedným z ďalších pripravovaných projektov EBRD bolo spolufinancovanie modernizácie železničného koridoru Bratislava Rača - Trnava s grantom z fondu ISPA. Vzhľadom na rozdielne pravidlá obstarávania oboch vyššie uvedených inštitúcií a z nich vyplývajúce problémy (časový sklz v obstarávaní, nedokončený proces harmonizácie internej legislatívy oboch inštitúcií) nebolo možné rokovania doviesť do úspešného konca. Mimo túto skutočnosť neboli celkom doriešené právne otázky dotýkajúce za ostatných zmluvných záväzkov Železníc SR a štátu voči banke. Nakoľko nebolo možné dosiahnuť v týchto závažných otázkach konsenzus medzi dotknutými stranami boli rokovania dočasne 
zo strany EBRD pozastavené a Železniciam SR ponúkli EBRD nové projekty financovania.

Taktiež Časový rozvrh realizácie transakcie s EBRD bol nevýhodný z hľadiska blokovania prísľubu štátnych záruk počas celého roka, kedy sa dali predpokladať menej výhodné podmienky na finančných trhoch ako v dobe, keď prebiehali rokovania. 

Súčasne s prípravou dokumentácie transakcie s EBRD prebiehali rokovania a príprava dokumentácie úverov so štátnou zárukou na rok 2001 s domácimi bankami.

Z uvedeného dôvodu sa Železnice SR sa rozhodli využiť plný rozsah štátnych záruk pre pripravované transakcie určené predovšetkým na reštrukturalizáciu úverového portfólia a investičný rozvoj. V rámci limitu 10,5 mld. Sk bolo doriešené i spolufinancovanie 
ku grantu ISPA.

Sociálna oblasť spojená s procesom transformácie a reštrukturalizácie Železníc SR bola zatiaľ riešená z vlastných a úverových zdrojov. Vzhľadom na to, že transformácia Železníc SR bola mierne oddialená z  dôvodu schválenia zákonov č. 259/2001 Z. z. o Železničnej spoločnosti, a. s., a o zmene a doplnení zákona č. 258/1993 Z. z. o Železniciach SR a č. 260/2001 Z. z., ktorým sa mení a dopĺňa zákon č. 164/1996 Z. z.  o dráhach s účinnosťou od 1.8.2001, nebolo na riešenie uvedených problémov zatiaľ potrebných 950 mil. Sk, ale podstatne menej. Zvýšená potreba zdrojov sa prejaví v roku 2002. 150 mil. Sk ako nevyhnutné náklady na proces transformácie železníc SR sú riešené z úveru so štátnou zárukou na financovanie pilotných projektov súvisiacich s reštrukturalizáciou a transformáciou Železníc SR, ktorá bola schválená uznesením vlády SR č. 468 zo dňa 23.5.2001 v celkovom objeme 10,5 mld. Sk. 

Vzhľadom na to, že bol vyčerpaný limit na prevzatie štátnych záruk za úvery Železníc SR pre rok 2001, žiadame zrušiť úlohu z bodu C.5 uznesenia č. 830/2001 určenú ministerke financií SR.